Situație de urgență extremă în Slănic Prahova! Locuitorii dintr-o anumită parte a orașului trebuie să evacueze zona cât mai repede. Clădirile de acolo riscă să se prăbușească în orice moment. În acest sens, autoritățile au emis și un nou mesaj RO-Alert.
Joi, 2 mai, prefectul județului Prahova, Emil Drăgănescu, a transmis că vor fi luate măsuri suplimentare pentru evacuarea zonelor afectate de prăbușirea străzii în orașul Slănic. De asemenea, autoritățile au anunțat că va fi emis un nou mesaj RO-Alert, lucru care s-a și întâmplat câteva ore mai târziu. Locuitorii orașului sunt rugați să părăsească sau să evite strada 23 August, unde s-a produs tasarea de teren.
Joi, 2 mai, Inspectoratul pentru Situații de Urgență (ISU) Prahova a transmis un mesaj RO-Alert pentru locuitorii orașului Slănic. Oamenii sunt rugați să evacueze zona unde s-a surpat o stradă pentru că există riscul de a se prăbuși clădirile. De asemenea, cetățenii sunt sfătuiți să își păstreze calmul, să colaboreze cu instituțiile statului și să aibă încredere în autorități.
„Alertă de urgență: extremă. Pericol cauzat de producerea unei tasări de teren în localitatea Slănic, str. 23 August. Părăsiți/evitați zona. Pentru protecția dumneavoastră, respectați măsurile dispuse de autorități, inclusiv a celor care presupun evacuarea din zona de risc. Informați și persoanele din jurul dumneavoastră.”, a transmis ISU Prahova în mesajul RO-Alert.
Între timp, Departamentul pentru Situații de Urgență (DSU) a anunțat că extinde perimetrul de siguranță pentru că zona este extrem de periculoasă. Mai mult decât atât, Raed Arafat va trimite la fața locului o echipă formată din membri ai IGSU, specialiști în domeniul construcțiilor și mineri pentru a efectua o nouă evaluare a situației.
„Urmare a situației actuale regăsite la nivelul localității Slănic, coroborat cu ultimele decizii adoptate în urma ședinței extraordinare a Comitetului Județean pentru Situații de Urgență, șeful Departamentului pentru Situații de Urgență a dispus extinderea perimetrului de siguranță prin evacuarea comunităților din proximitatea zonei afectate.
În acest sens, prin grija Instituției Prefectului și a Inspectoratului pentru Situații de Urgență Prahova, acțiunea de evacuare a populației, în scopul eliminării oricărui pericol în ceea ce privește siguranța acestora se va realiza în cel mai scurt timp.
Totodată, din dispoziția secretarului de stat, șeful DSU, dr. Raed Arafat, o nouă echipă din cadrul IGSU se va deplasa în localitatea Slănic, care alături de specialiști în domeniul construcțiilor și mineri vor efectua o nouă recunoaștere și analiză a situației la fața locului”, a transmis DSU pe pagina de Facebook.
În urma investigațiilor efectuate în zona Slănic Prahova, în perioada 27 și 29 aprilie 2024, autoritățile au constat că motivul surpării străzii 23 August este legat de efectul acțiunii apei care circulă prin subsol pe dedesubtul stratului de asfalt și spală agregatul care îl susține.